Ilmoitus neuvoston asetuksen (EY) N:o 2603/2000, jolla otetaan käyttöön lopullinen tasoitustulli Thaimaasta peräisin olevan tietynlaisen polyeteenitereftalaatin tuonnissa, nopeutetun tarkastelun vireillepanosta



Virallinen lehti nro C 170 , 19/07/2003 s. 0002 - 0003



Ilmoitus neuvoston asetuksen (EY) N:o 2603/2000, jolla otetaan käyttöön lopullinen tasoitustulli Thaimaasta peräisin olevan tietynlaisen polyeteenitereftalaatin tuonnissa, nopeutetun tarkastelun vireillepanosta (2003/C 170/02) Komissio on saanut neuvoston asetuksen (EY) N:o 2026/97(1), jäljempänä "perusasetus", sellaisena kuin se on viimeksi muutettuna asetuksella (EY) N:o 1973/2002(2), 20 artiklan nojalla nopeutettua tarkastelua koskevan pyynnön liittyen Thaimaasta tuotavaan polyeteenitereftalaattiin, johon sovelletaan neuvoston asetuksella (EY) N:o 2603/2000(3) käyttöön otettua lopullista polkumyyntitullia. 1. Tarkastelua koskeva pyyntö Pyynnön jätti Thaimaassa toimiva vientiä harjoittava tuottaja Indo Pet (Thailand) Ltd, jäljempänä "pyynnön esittäjä". 2. Tuote Tarkasteltavana oleva tuote on Thaimaasta peräisin oleva polyeteenitereftalaatti (PET), jonka viskositeettiluku on Saksan teollisuusstandardin (Deutsche Industrienorm, DIN) mukaan vähintään 78 ml/g ja joka tällä hetkellä luokitellaan CN-koodiin 3907 60 20. CN-koodi on ainoastaan ohjeellinen. 3. Voimassa olevat toimenpiteet Nyt voimassa oleva toimenpide on neuvoston asetuksella (EY) N:o 2603/2000 käyttöön otettu lopullinen tasoitustulli, jota sovelletaan Thaimaasta peräisin olevaan tietynlaiseen polyeteenitereftalaattiin, myös pyynnön esittäjän tuottamaan tuotteeseen. Tulli on 49,1 euroa tonnilta. 4. Tarkastelun perusteet Pyynnön esittäjä väittää, ettei sitä tutkittu yksilöllisesti muusta syystä kuin yhteistyöstä kieltäytymisen johdosta tasoitustoimenpiteen perustana olleen tutkimuksen aikana eli 1. lokakuuta 1998 ja 30. syyskuuta 1999 välisenä aikana, jäljempänä "alkuperäinen tutkimusajanjakso". Edellä esitetyn perusteella se on pyytänyt, että sille määritettäisiin yksilöllinen tulli. 5. Menettely Niille yhteisön tuottajille, joita asian tiedetään koskevan, on ilmoitettu edellä tarkoitetusta pyynnöstä ja niille on annettu tilaisuus esittää huomautuksia. Huomautuksia ei ole kuitenkaan esitetty. Kuultuaan neuvoa-antavaa komiteaa komissio on päättänyt, että on olemassa riittävä näyttö toimenpidettä koskevan nopeutetun tarkastelun vireille panemiseksi, mistä syystä se perusasetuksen 20 artiklan mukaisesti panee tarkastelun vireille. a) Kyselylomakkeet Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen pyynnön esittäjälle. b) Tietojen kerääminen ja osapuolten kuuleminen Asianomaisia osapuolia, jotka voivat osoittaa, että tarkastelun tulokset todennäköisesti vaikuttaisivat niihin, kehotetaan esittämään näkökantansa kirjallisesti sekä toimittamaan vastaukset tämän ilmoituksen 5 kohdan a alakohdassa tarkoitettuun kyselyyn ja toimittamaan muut mahdolliset tiedot, jotka olisi otettava tarkastelussa huomioon. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdassa asetetussa määräajassa. Komissio voi lisäksi kuulla asianomaisia osapuolia, jos ne sitä pyytävät ja osoittavat, että niiden kuulemiseen on olemassa erityisiä syitä. Tällainen pyyntö on esitettävä tämän ilmoituksen 6 kohdan b alakohdassa asetetussa määräajassa. 6. Määräajat a) Osapuolten ilmoittautuminen sekä kyselyvastausten ja muiden tietojen toimittaminen Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava kyselyvastaukset ja mahdolliset muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyllisten oikeuksien käyttö edellyttää asianomaisen osapuolen ilmoittautumista edellä mainitussa määräajassa. b) Kuuleminen Asianomaiset osapuolet voivat myös pyytää saada tulla komission kuulemiksi samassa 40 päivän määräajassa. 7. Kirjalliset huomautukset, kyselyvastaukset ja kirjeenvaihto Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava osapuolen nimi, osoite, sähköpostiosoite, puhelinnumero ja faksi- ja/tai teleksinumero. Kaikkiin asianomaisten osapuolten luottamuksellisina toimittamiin kirjallisiin huomautuksiin, kyselyvastauksiin ja kirjeenvaihtoon lisätään merkintä Limited(4), ja niihin liitetään perusasetuksen 19 artiklan 2 kohdan mukaisesti ei-luottamuksellinen versio, joka varustetaan merkinnällä FOR INSPECTION BY INTERESTED PARTIES (asianomaisten tarkastettavaksi). Komission osoite: European Commission Directorate-General for Trade Directorate B Office: J-79 - 05/16 B - 1049 Brussels Faksi (32-2) 295 65 05 Teleksi COMEU B 21877 8. Yhteistyöstä kieltäytyminen Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai vaikeuttaa merkittävällä tavalla tutkimusta, päätelmät, jotka voivat olla myönteisiä tai kielteisiä, voidaan perusasetuksen 28 artiklan mukaisesti tehdä käytettävissä olevien tietojen perusteella. Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. (1) EYVL L 288, 21.10.1997, s. 1. (2) EYVL L 305, 7.11.2002, s. 4. (3) EYVL L 301, 30.11.2000, s. 1. (4) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on neuvoston asetuksen (EY) N:o 384/96 (EYVL L 56, 6.3.1996, s. 1) 19 artiklassa sekä vuoden 1994 GATT-sopimuksen VI artiklan soveltamisesta tehdyn WTO:n sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.